**ПРАВИЛА**

**за провеждане на издание 2024 г. на инициативата   
на президента на Република България**

**НАГРАДА „ДЖОН АТАНАСОВ“**

**за млади български учени с висок принос в областта на компютърните науки – по категории:**

**Правила за кандидатстване и показатели за класиране на кандидатите в категория**

**Награда „Джон Атанасов“**

Награда „Джон Атанасов” се присъжда за изключителни постижения в световен мащаб на млади български учени и изследователи, работещи в областта на компютърните науки.

Общо изискване към кандидатите за отличие в категорията Награда „Джон Атанасов“ е да бъдат български граждани /допуска се и двойно гражданство/, ненавършили 35 годишна възраст към датата 4 октомври 2024 г., на която се отбелязва годишнината от рождението на Джон Атанасов.

Не съществуват ограничения, свързани със страната, в която кандидатите пребивават постоянно, или типа организация, в която те работят (академичен, научен или развоен център, частна или неправителствена организация).

Всички млади учени, отговарящи на посочените по-горе общи изисквания, могат да подадат своите кандидатури в конкурса за наградата. **За целта до 11.09.2024 г. те трябва да подадат в деловодството на президентската институция или да изпратят на електронен адрес nagradajohnatanasoff@president.bg :**

* попълнен формуляр за кандидатстване, приложение № 1 към Правилата;
* актуална снимка паспортен формат – 1 бр.

Всички кандидати трябва да изпратят описание на разработката или проекта, с които кандидатстват и чиито автори или съавтори са. Описанието трябва да бъде в обем до 3 стандартни машинописни страници. Извън този обем се допуска текстът да е придружен със снимки или друг вид презентация.

Показателите за оценка на кандидатурите, използвани от конкурсното жури, което определя носителя на приза Награда „Джон Атанасов“, включват индикатори за научни и практически постижения, както и такива за принос от внедряването на проекта/разработката на кандидата.

Членовете на конкурсното жури определят носителя на приза Награда „Джон Атанасов“ чрез гласуване, предшествано от представяне на аргументи от всеки член на журито.

\*На заседание на конкурсното жури всеки от членовете му задължително подписва декларация за конфиденциалност.

**\*\*\***

**Правила за кандидатстване и показатели за класиране на кандидатите в категория**

**„Джон Атанасов – ученици и техните преподаватели”**

Грамота „Джон Атанасов – Ученици и техните преподаватели“ се присъжда за много високи успехи, постигнати в национални и международни олимпиади:

1. по информатика;
2. по информационни технологии;

Всяка от Грамотите „Джон Атанасов – ученици и техните преподаватели” се връчва на екип, съставен от ученик и преподавател/ли: ученикът, който е постигнал най-високите резултати през годината в международните ученически олимпиади и състезания, и преподавателя/лите, работили най-активно с този ученик в рамките на подготовката му по информатика, съответно по информационни технологии.

Кандидати за носители на Грамота „Джон Атанасов – ученици и техните преподаватели” за 2024 г. могат да бъдат всички ученици, успешно преминали поне по един от кръговете на:

* националната и международната олимпиада по информатика;
* националната и международната олимпиада по информационни технологии;

**проведени през последната година.**

*(До класиране се допускат всички ученици, отговарящи на условията, независимо от наградите, получени в предходна година в същата категория.)*

Всеки ученик, успешно преминал поне по един от кръговете на съответните национални и международни олимпиади, може да подаде кандидатурата си за участие в категорията. **За целта трябва да изпрати до 11.09.2024 г. на адрес nagradajohnatanasoff@president.bg или в деловодството на президентската институция:**

* попълнен формуляр за кандидатстване, приложение № 2 към Правилата;
* актуална снимка паспортен формат – 1 бр.

\*\*\*

**Правила за кандидатстване и показатели за класиране на кандидатите в категория**

**„Джон Атанасов – проект с висок обществен принос”**

Грамота „Джон Атанасов – проект с висок обществен принос” се връчва в подкрепа на личните постижения на младите учени и изследователи, работещи в сферата на компютърните науки, за тяхната ангажираност с проекти и разработки за решаване на предизвикателства във важни обществени сектори.

Общите изисквания към кандидатите за носители на грамотата са:

* Да бъдат български граждани /допуска се двойно гражданство/;
* Да не са навършили 35 годишна възраст към датата 4 октомври 2024 г.;
* Номинираният проект/разработка да е приложен/а/ на практика за първи път в България;

Не съществуват ограничения, свързани със страната, в която кандидатите пребивават постоянно, или с типа организация, в която те работят (вкл. частна бизнес организация, академичен център, научен съюз, частен развоен център, публична администрация).

Показателите за оценка на кандидатурите, използвани от конкурсното жури при определяне на носител на Грамота „Джон Атанасов – проект с висок обществен принос”, включват индикатори за иновативност, приложност и обществен принос и се съдържат във формуляра за кандидатстване, приложен към правилата.

Членовете на конкурсното жури определят носителя на Грамота „Джон Атанасов – проект с висок обществен принос” чрез гласуване, предшествано от представяне на мотиви от всеки член на журито.

Всички млади учени и изследователи, отговарящи на посочените по-горе общи изисквания, **могат да подадат кандидатурите си до 11.09.2024 г. на електронен адрес nagradajohnatanasoff@president.bg или в деловодството на президентската институция.**

За целта те трябва да изпратят:

* попълнен формуляр за кандидатстване, приложение № 3 към Правилата;
* актуална снимка паспортен формат – 1 бр.

**\*\*\***

**Правила за кандидатстване и показатели за класиране на кандидатите в категория**

**„Джон Атанасов – дебютен пробив в областта на компютърните технологии“**

Грамота „Джон Атанасов – дебютен пробив в областта на компютърните технологии“ се връчва на ученици и студенти на възраст между 14 и 25 години, ненавършени към датата 4 октомври 2024 г., постигнали забележителни резултати през предходната година с проекти и разработки на международни школи, научни фестивали, семинари, научни конгреси.

Всички ученици и студенти, отговарящи на по-горе посочените общи изисквания, могат да подадат кандидатурите си за участие в категорията.

**За целта те трябва да изпратят до 11.09.2024 г. на електронен адрес nagradajohnatanasoff@president.bg или в деловодството на президентската институция:**

* попълнен формуляр за кандидатстване, приложение № 4 към Правилата;
* актуална снимка паспортен формат –1 бр.

\*\*\*

**Правила за кандидатстване и показатели за класиране на   
кандидатите в категория**

**„Джон Атанасов – вдъхновител и създател на таланти”**

Грамота „Джон Атанасов – вдъхновител и създател на таланти“ се връчва по предложение на **номинираща/щи организация/и** на преподаватели, ментори и треньори, подготвящи ученици и български състезатели и отбори по информатика, информационни технологии и състезателно програмиране за постигнати високи, устойчиви във времето резултати и принос към успехите в представянето на страната на национални и международни турнири, олимпиади и други състезания по информатика, информационни технологии, състезателно програмиране – по преценка на конкурсното жури.

**За целта до 11.09.2024 г. номиниращата организация трябва да изпрати** **попълнен формуляр за кандидатстване, приложение № 5 към Правилата,** **на адрес nagradajohnatanasoff@president.bg или в деловодството на президентската институция.**

**\*В тази категория няма изискване за възраст на номинираните кандидати.**

\*\*\*

**По решение на журито некласираните за отличия участници в президентската инициатива Награда „Джон Атанасов", чиито кандидатури съответстват на определените изисквания в съответната категория, могат да получат сертификат.**